Maja misionarka

„ Majo, stalno visiš na tom mobitelu! Mogla bi biti malo korisna .“ O neeee, opet mama prigovara. Kolutam očima. Pa uopće nisam stalno na mobitelu, ok… par sati dnevno. Pa kad moram razgovarati s prijateljicama, pa malo igrati igrice, slušati glazbu… mislim ono…moram biti u toku.

Odzvanja mi mamina rečenica, mogla bi biti malo korisna. Pa korisno koristim mobitel. Ne bih mogla zamisliti život bez njega. To je moja najvrjednija stvar u mom životu.

Moje razmišljanje prekine baka. Majo: “Želiš li sa mnom poći u crkvu? U goste nam dolazi misionar?“ Crkva? Misionar? Nikad čula. Tko je misionar uopće? Opet kolutam očima jer nije baš neka zanimljiva ponuda. Ali, bar ću se riješiti nakratko maminog prigovaranja i biti „korisna“. Mama voli kad idem s bakom u crkvu. Neko vrijeme ću biti mirna sa svojim mobitelom jer sam „bila korisna“.

Ušli smo u crkvu. Iznenadila sam se koliko ima ljudi. Pogledam prema oltaru i vidim čovjeka u smeđoj haljini i duge sijede brade. Pitam baku tko je to. Ona šapne da je to fra Ilija misionar i da pažljivo slušam. Fra Ilija je pričao o načinu života ljudi u Kongu. Ljudi žive bez osnovnih uvjeta za život u drvenim kućicama bez vode i struje. Nemaju što jesti. Djeca ne mogu školovati. Pomislim joooj blaaago njima, da bar ja ne moram u školu. Nakon priče smo pogledali film. Ajme…prestrašno…Kako izgledaju njihove kuće…hrana koju jedu…škole. Sjetim se svoje škole i toplih šarenih učionica. Ručka danas koji mi se nije svidio. Zacrvenila sam se. Fra Ilija je još ispričao što sve rade misionari i kako pomažu ljudima. Oni grade vrtiće, škole, bolnice, crkve. Brinu o hrani i obrocima. Nekima je taj obrok jedini obrok u danu. I još puno toga. Misionari su pravi Kristovi svjedoci.

Na povratku baka mi je sve objasnila o misionarima. Došavši kući otišla sam u svoju prostranu i udobnu sobu. Malo me pekla savjest. Zbog mobitela. Neka djeca niti ne znaju da to postoji. A vidjela sam im radosna i nasmijana lica. Odlučila sam da želim pomoći, želim biti mala misionarka. Odreći ću se nekih svojih stvari i poslati toj djeci. Spremila sam nekoliko komada odjeće, patike, malu lopticu, lutku, novu pernicu s omiljenim crtanim likom (koristit ću staru), gumene bombone i pismo (jer ne mogu poslati snapchat).

Draga nepoznata djevojčice!

Zovem se Maja! Živim u Zadru, u Hrvatskoj. Idem u treći razred osnovne škole. Moja škola je velika i lijepo uređena. Ove godine primit ću prvi put sakrament svete pričesti, malu bijelu hostiju, Tijelo Kristovo. U crkvi sam slušala jednog misionara koji nam je ispričao kako vi živite. Shvatila sam da i ja mogu biti misionarka iako sam još dijete. Zato sam odlučila tebi darovati neke svoje stvari. Nadam se da će ti biti od koristi. Voljela bih da i ti meni pošalješ pismo, da se bolje upoznamo i da postanemo prave prijateljice. Želim ti puno sreće u životu i neka te čuva dragi Bog.

Maja

Svoj paket sam odnijela mami i baki. Bile su iznenađene i oduševljene. Baka je rekla da će to poslati Papinskim misijskim djelima. Oni će to lijepo poslati kome je najpotrebnije.

Danas sam puno toga novog naučila i shvatila. I to sve bez mobitela.

 (autor: Jolida Karić, vjeroučiteljica)